藥名詩奉送楊十三子問省親清江
作者：黄庭堅
朝代：宋

paragraphs: 楊侯濟北使君子，幕府從容理文史。
府中無事吏早休，陟釐秋兔寫銀鈎。
駝峰桂蠹樽酒綠，樗蒲黄昏喚燒燭。
天南星移醉不歸，愛君清如寒水玉。
葳蕤韭薺煮餠香，別筵君當歸故鄉。
諸公爲子空青眼，天門東邊虛薦章。
爲言同列當推轂，豈有妬婦反專房。
射工含沙幸人過，水章獨摇能腐腸。
山風轟轟虎須怒，千金之子戒垂堂。
壽親頰如木丹色，胡麻炊飯玉爲漿。
婆娑石上舞林影，付與一世專雌黄。
寂寥吾意立奴會，可忍冬花不盡觴。
春陰滿地膚生粟，琵琶催醉喧啄木。
艷歌驚落梁上塵，桃葉桃根斷腸曲。
高帆駕天衝水花，灣頭東風轉柁牙。
飛廉吹盡別時雨，江愁新月夜明沙。